Nafarroako Parlamentuko Mahaiak, 2019ko irailaren 2an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Izquierda-Ezkerra Talde Mistoak aurkezturiko mozioa, zeinaren bidez Nafarroako Gobernua premiatzen baita zaintza eta ikuskapen etengabeko neurriak ezar ditzan, enpresetan laneko arriskuen prebentzioaren arloko neurriak betetzeari dagokionez.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2019ko irailaren 2an

Lehendakaria: Unai Hualde Iglesias

MOZIOAREN TESTUA

Izquierda-Ezkerra Talde Mistoaren eledun Marisa de Simón Caballerok, Legebiltzarreko Erregelamenduan ezarritakoaren babesean, honako mozio hau aurkeztu du, Osoko Bilkuran eztabaidatu eta bozkatzeko:

Nafarroan, eraikuntzaren sektorean, baja eragin duten 480 lan-istripu geratu dira aurten urtarriletik maiatzera bitarte. Istripu-kopuru zinez kezkagarria da hori; izan ere, % 56ko igoera gertatu da iaz hilabete-tarte berean gertatu ziren 307 istripuen aldean.

Istripu-kopuruaren indizeari dagokionez –estatistikaren ikuspuntutik, istripu guztien kopurua baino fidagarriagoa da–, 100.000 langileko 314tik 569ra igaro da urtebetean.

Eraikuntzaren sektoreko lan-istripuen kopuruaren halako igoera kezkagarri hori estatuan ere gertatu da. 2019ko urtarriletik maiatzera bitarte, baja eragin duten 32.117 lan-istripu gertatu dira lanaldian zehar eraikuntzaren sektorean; aurreko urteko hilabete-tarte berean, berriz, 26.010 gertatu ziren; igoera, hortaz, % 23,5ekoa izan da.

Gure ustez, obretako ekintza prebentiboen narriaduraren, enpleguaren prekarietatearen eta obretako kontrol-ikuskapenen urritasunaren isla dira datu horiek.

Egoera dramatiko honek agerian uzten du, orobat, enpresen arduragabekeria istripuak nahiz sektoreko patronalaren gehiegikeriak prebenitzeari dagokionez, eta horri guztiari gehitu behar zaio azpikontraten kateak eragotzi egiten duela enpresa-jardueren benetako koordinazioa egin ahal izatea prebentzioaren arloan.

Erabaki proposamena:

– Nafarroako Parlamentuak Nafarroako Gobernua premiatzen du zaintza eta ikuskapen etengabeko neurriak ezar ditzan, enpresetan laneko arriskuen prebentzioaren arloko neurriak betetzeari dagokionez; bereziki, eraikuntzaren sektorean, hor gertatzen baitira gehienbat istripuak.

– Nafarroako Parlamentuak Nafarroako Gobernua premiatzen du urgentziaz berrikus dezan laneko arriskuen prebentzioaren arloko araudia, egungo errealitatera egokitu dadin; bereziki, eraikuntzaren sektorean.

– Nafarroako Parlamentuak Nafarroako Gobernua premiatzen du behar adina baliabide bidera ditzan eraikuntzako obretan segurtasuna nahiz lan osasuna kontrolatzeko.

Iruñean, 2019ko abuztuaren 9an

Eleduna: María Luisa de Simón Caballero